De sidste mange dage har morgentimerne budt på solskin. I dag er det et helt andet vejr, nordjyderne er stået op til. Solskin er erstattet med gråvejr. Og det bliver en dag, hvor der er regn og rusk på programmet. Meget rusk. Morgenen byder på blæst. Især på Skagen vil det kunne mærkes. Her er der flere gange i løbet af morgentimerne målt vindstød over stormstyrke. Og med temperaturer lige over frysepunktet fra morgenstunden vil nedbøren primært falde som regn. Den kan også falde som slud. Der er til gengæld gode nyheder i vente, da temperaturerne vil stige i løbet af dagen. I eftermiddag vil den generelle temperatur ligge på 6-7 grader. Nedbøren vil ligeledes stilne af og blive erstattet med et tørvejr. Blæsten slipper dog stadig ikke Nordjylland, og det vil derfor fortsat blæse en del fra vestlig retning.

Referat:
Torsdagen byder på barskt vejr med regn og blæst.